ΕΚΘΕΣΗ ΤΗΣ ΕΠΙΤΡΟΠΗΣ ΑΠΟΤΕΛΕΣΜΑΤΑ ΤΗΣ ΤΕΤΑΡΤΗΣ ΦΑΣΗΣ ΤΟΥ SLIM

ΕΚΘΕΣΗ ΤΗΣ ΕΠΙΤΡΟΠΗΣ

ΑΠΟΤΕΛΕΣΜΑΤΑ ΤΗΣ ΤΕΤΑΡΤΗΣ ΦΑΣΗΣ ΤΟΥ SLIM

ΕΙΣΑΓΩΓΗ

Η πρωτοβουλία SLIM - Απλούστερη νομοθεσία για την εσωτερική αγορά - εγκαινιάστηκε από την Επιτροπή τον Μάιο του 1996, με σκοπό την εξεύρεση τρόπων για την απλοποίηση της νομοθεσίας της ενιαίας αγοράς.

Τον Οκτώβριο του 1998, η Επιτροπή εξήγγειλε την έναρξη της τέταρτης φάσης του SLIM [1]. Η φάση αυτή εστιάστηκε σε τρεις νομοθετικούς τομείς: το εταιρικό δίκαιο, τις επικίνδυνες ουσίες και τα προσυσκευασμένα προϊόντα. Οι εν λόγω τομείς επιλέχθηκαν κατόπιν διαβουλεύσεων με τα κράτη μέλη, το Ευρωπαϊκό Κοινοβούλιο, την Οικονομική και Κοινωνική Επιτροπή και εκπροσώπους του επιχειρηματικού και βιομηχανικού κλάδου.

[1] SEC(1998)1944, "Απλούστερη νομοθεσία για την ενιαία αγορά (SLIM): επέκταση κατά μια τέταρτη φάση".

SLIM - ΦΑΣΗ IV

ΕΤΑΙΡΙΚΟ ΔΙΚΑΙΟ

Ιστορικό

Το έγγραφο εργασίας της Επιτροπής για την επέκταση του SLIM κατά μια τέταρτη φάση επισήμανε την ανάγκη να αναθεωρηθούν οι διατάξεις της πρώτης και της δεύτερης οδηγίας σχετικά με το εταιρικό δίκαιο [2].

[2] Πρώτη οδηγία 68/151/ΕΟΚ του Συμβουλίου της 9ης Μαρτίου 1968 περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 58, παράγραφος 2, της συνθήκης, για την προστασία των συμφερόντων των εταίρων και των τρίτων, με σκοπό να καταστούν οι εγγυήσεις αυτές ισοδύναμες σε όλη την Κοινότητα, ΕΕ L 65 της 14.3.1968· δεύτερη οδηγία 77/91/ΕΟΚ του Συμβουλίου της 13ης Δεκεμβρίου 1976 περί συντονισμού των εγγυήσεων που απαιτούνται στα κράτη μέλη εκ μέρους των εταιρειών, κατά την έννοια του άρθρου 58, παράγραφος 2, της συνθήκης, για την προστασία των συμφερόντων των εταίρων και των τρίτων, με σκοπό να καταστούν οι εγγυήσεις αυτές ισοδύναμες όσον αφορά τη σύσταση ανωνύμων εταιρειών και τη διατήρηση και μεταβολή του κεφαλαίου τους, ΕΕ L 26 της 30.1.1977.

Η πρώτη οδηγία αφορά κυρίως την υποχρεωτική δημοσιότητα σημαντικών πληροφοριών για τις εταιρείες και τη γενικότερη δυνατότητα πρόσβασης των ενδιαφερομένων μερών σε αυτές. Κατά παράδοση, οι εν λόγω πληροφορίες δημοσιεύονται σε εθνικές εφημερίδες και διατίθενται σε έντυπη μορφή από τα εθνικά μητρώα. Ήταν ευρεία η διαπίστωση ότι οι εξελίξεις στην τεχνολογία της πληροφορίας επιτρέπουν την απλούστευση και τον εκσυγχρονισμό της συγκέντρωσης και διάδοσης των πληροφοριών.

Η δεύτερη οδηγία, που καλύπτει -μεταξύ άλλων- τη σύσταση ανωνύμων εταιρειών, τη διατήρηση ή μεταβολή του κεφαλαίου τους και την ισοδύναμη προστασία τόσο των μετόχων όσο και των πιστωτών, ισχύει από το 1977. Η εφαρμογή της εν λόγω οδηγίας κατέστησε

προφανές ότι ορισμένες διατάξεις της, ιδίως εκείνες που αφορούν το εταιρικό κεφάλαιο, πρέπει να τροποποιηθούν προκειμένου να προσφέρουν μεγαλύτερη ευελιξία στις επιχειρήσεις και τους μετόχους. Επιπροσθέτως, σχηματίστηκε η εντύπωση ότι ορισμένες διατάξεις σχετικά με τη σύσταση επιχειρήσεων συνιστούν υπερβολικό διοικητικό φόρτο και πρέπει να αντικατασταθούν από λιγότερο επαχθείς κανόνες.

Συστάσεις [3]

[3] Ο πλήρης κατάλογος των συστάσεων για τις δύο οδηγίες σχετικά με το εταιρικό δίκαιο περιλαμβάνεται στο παράρτημα 1.

Πρώτη οδηγία του Συμβουλίου

Κατά την εξέταση της πρώτης οδηγίας, η ομάδα SLIM κατέληξε στο συμπέρασμα ότι οι διαθέσιμες νέες τεχνολογίες της πληροφορίας πρέπει να τεθούν στην υπηρεσία του εκσυγχρονισμού και της απλούστευσης των κανόνων καταχώρισης και δημοσιότητας που ισχύουν δυνάμει της οδηγίας από το 1967. Σε αυτό το πλαίσιο, η ομάδα συνέστησε να αντικατασταθούν οι ισχύουσες διαδικασίες που ορίζονται στα άρθρα 2 έως 6 της οδηγίας από ένα σύστημα που να βασίζεται στα εξής:

- την ηλεκτρονική καταχώριση των εταιρικών εγγράφων, η οποία συνεπάγεται καλύτερη προσπέλαση και διάδοση των συγκεκριμένων πληροφοριών.

Αναγνωρίστηκε ότι οποιαδήποτε ενέργεια προς τη δημιουργία πλήρως ηλεκτρονικών μητρώων επιχειρήσεων θα απαιτούσε προσεκτικό σχεδιασμό και εμπεριστατωμένη προετοιμασία και ότι πρέπει να χορηγηθεί στα κράτη μέλη (προσωρινή) μεταβατική περίοδος η οποία να μην υπερβαίνει τα πέντε έτη. Κατά το διάστημα αυτό, τα κράτη μέλη έχουν τη δυνατότητα να διατηρήσουν το ισχύον (μη ηλεκτρονικό) σύστημα αρχειοθέτησης, με την προϋπόθεση ότι τα έγγραφα θα μετατρέπονται σε ηλεκτρονικό μορφότυπο. Μετά το πέρας της προσωρινής περιόδου, οι σχετικές εταιρικές πληροφορίες πρέπει να συμπληρωθούν και να μεταδοθούν ηλεκτρονικώς και το περιεχόμενο (των αρχείων) πρέπει να έχει τον ίδιο μορφότυπο·

- την υποβολή των εταιρικών εγγράφων σε μία ή περισσότερες κοινοτικές γλώσσες (ακόμη και εάν η εταιρεία δεν διαθέτει υποκατάστημα στο εξωτερικό) σύμφωνα με τους κανόνες που ισχύουν στην χώρα προέλευσης της εταιρείας·

- την οικειοθελή υποβολή και μετάδοση των εγγράφων σε άλλες γλώσσες, με τον όρο ότι θα θεωρείται και θα αναγνωρίζεται ως αυθεντική η έκδοση σε μία μόνο γλώσσα.

Η ομάδα SLIM ασχολήθηκε με συναφείς απαιτήσεις δημοσιότητας που ορίζονται στην ενδέκατη οδηγία και αφορούν τη διασυνοριακή ίδρυση εταιρειών εντός της Ευρωπαϊκής Κοινότητας. Με σκοπό την άρση ορισμένων απαιτήσεων, η ομάδα συνέστησε το κράτος υποδοχής να μην επιβάλλει πλέον πρόσθετες απαιτήσεις, αλλά να βασίζεται στο σύνολο των (υποχρεωτικών) πληροφοριών που έχουν καταχωριστεί και διατίθενται στην (προτεινόμενη) ηλεκτρονική βάση δεδομένων που τηρείται στο μητρώο της εταιρείας του κράτους προέλευσης.

Τα μέλη της ομάδας εξέτασαν επίσης τις ισχύουσες διαδικασίες (άρθρο 9, παράγραφοι 2 και 3) και τα επίπεδα δημοσιότητας όσον αφορά τις εξουσίες εκπροσώπησης των οργάνων της εταιρείας και κατέληξαν στο συμπέρασμα ότι πρέπει να επεκταθούν ώστε να καλύπτουν τους εκπροσώπους εταιρειών με γενικές εξουσίες εκπροσώπησης και ότι σε περίπτωση που οι εν λόγω εξουσίες είναι περιορισμένες, δεν πρέπει να απαιτείται δημοσιότητα.

Η θέση της Επιτροπής

-Δημοσιότητα με ηλεκτρονικά μέσα

Η Επιτροπή υποστηρίζει τις εν λόγω συστάσεις και θα αναλάβει να βρει τον καλύτερο τρόπο για να βελτιώσει ανάλογα την πρώτη οδηγία. Σε αυτό το πλαίσιο, θα εξετάσει προσεκτικά, αφενός, τη διάρκεια της μεταβατικής περιόδου και, αφετέρου, τη δυνατότητα πρόσβασης στις ηλεκτρονικώς διαχειριζόμενες πληροφορίες και την ασφάλειά τους.

- Χρησιμοποίηση γλωσσών

Η Επιτροπή συμφωνεί με τον γενικό στόχο της παρούσας πρότασης και θα την εξετάσει περαιτέρω προκειμένου να διαπιστώσει τη βιωσιμότητά της στην πράξη.

- Διασυνοριακή εγκατάσταση επιχειρήσεων (ενδέκατη οδηγία)

Η Επιτροπή αναλαμβάνει να εξετάσει κατά πόσον είναι δυνατόν να απλουστευθούν οι απαιτήσεις δημοσιότητας που ισχύουν για τα υποκαταστήματα υπό το φως της συγκεκριμένης σύστασης.

- Εξουσίες εκπροσώπησης

Η Επιτροπή επισημαίνει ότι η εν λόγω σύσταση θα επιβάλει νέα απαίτηση δημοσιότητας στις επιχειρήσεις. Η Επιτροπή κρίνει ότι είναι απαραίτητη η διενέργεια περαιτέρω ανάλυσης και έρευνας πριν από τη σύνταξη νομοθετικής πρότασης, με σκοπό τη βελτίωση της οδηγίας.

Δεύτερη οδηγία του Συμβουλίου

Κατά την εξέταση της δεύτερης οδηγίας, η ομάδα εστιάστηκε στα ακόλουθα ζητήματα:

- Εισφορά σε είδος (άρθρα 10, 11 και 27)

Σύμφωνα με τους ισχύοντες κανόνες της οδηγίας, οι ενδεχόμενες εισφορές σε είδος που πραγματοποιούνται κατά τη σύσταση του εταιρικού κεφαλαίου ή αργότερα πρέπει να αξιολογούνται από εμπειρογνώμονες. Η ομάδα εκτιμά ότι μπορεί να περιοριστεί η ανάγκη τέτοιων αξιολογήσεων, καθώς δεν είναι πάντα αυστηρά απαραίτητες· συνιστά, μάλιστα, να μην απαιτούνται στις ακόλουθες περιπτώσεις:

- όσον αφορά στοιχεία ενεργητικού (που παρέχονται ως εισφορά) τα οποία έχουν ήδη αποτελέσει αντικείμενο ανεξάρτητης, πρόσφατης και αξιόπιστης αξιολόγησης, με την προϋπόθεση ότι τα εν λόγω στοιχεία ενεργητικού δεν έχουν μεταβληθεί σημαντικά·

- όσον αφορά μεταβιβάσιμα χρεόγραφα, με τον όρο ότι αποτιμώνται στην αξία με την οποία διακινούνται σε μια "ρυθμισμένη" αγορά.

Η ομάδα επέστησε επίσης την προσοχή σε ορισμένα προβλήματα σχετικά με τον ορισμό της εισφοράς σε είδος και, ιδιαίτερα, την αξιολόγηση των απαιτήσεων έναντι της εταιρείας που τις αποδέχεται.

- Ονομαστική αξία μετοχών (άρθρο 8)

Η ομάδα εξέτασε την εφαρμογή του άρθρου 8 το οποίο αφορά την έκδοση μετοχών με ή χωρίς ονομαστική αξία και επισήμανε κάποια αβεβαιότητα ως προς το κατά πόσον το άρθρο αυτό ισχύει για τη σύσταση της εταιρείας και/ή για την έκδοση νέων μετοχών. Η ομάδα εξέτασε επίσης κατά πόσον πρέπει να διατηρηθούν οι ισχύουσες έννοιες περί ονομαστικής αξίας και λογιστικής αξίας όπως ορίζονται στο άρθρο ή εάν η εφαρμογή ενός συστήματος όπου οι μετοχές αποτελούν απλώς τμήμα της συνολικής αξίας της εταιρείας θα συνεπαγόταν απλούστευση (των ισχυόντων κανόνων).

- Ανάκληση μετοχών (άρθρο 36)

Οι ισχύοντες κανόνες επιτρέπουν την ανάκληση μετοχών μόνο όταν αυτή ορίζεται στο καταστατικό της εταιρείας ή τη συστατική πράξη κατά την ανάληψη των μετοχών (που αποτελούν το αντικείμενο της ανάκλησης). Η ομάδα θεωρεί ότι οι εν λόγω κανόνες δεν παρέχουν αρκετή ευελιξία και συνέστησε την τροποποίησή τους.

- Απόκτηση μετοχών (άρθρο 19)

Κατά την εξέταση των κανόνων που επιτρέπουν σε μια εταιρεία να αποκτήσει τις δικές της μετοχές, η ομάδα διαπίστωσε ότι το όριο του 10% όσον αφορά τις μετοχές που κυκλοφορούν μπορεί να παρακαμφθεί και συνέστησε την εφαρμογή νέων διαδικασιών.

- Χρηματοδοτική ενίσχυση (άρθρο 23)

Η ομάδα θεωρεί ότι οι ισχύουσες απαγορεύσεις για την παροχή χρηματοδοτικής ενίσχυσης πρέπει να περιοριστούν, στο ελάχιστο δυνατόν, επιτρέποντας έτσι μεγαλύτερη ευελιξία, και συνέστησε ένα επίπεδο ίσο με:

- το ποσό του διανεμητέου καθαρού ενεργητικού ή,

- την ανάληψη μετοχών που εκδόθηκαν προσφάτως.

- Δικαιώματα προτίμησης σε εισηγμένες εταιρείες (άρθρο 29)

Η ομάδα συνέστησε δύο τροποποιήσεις όσον αφορά τα δικαιώματα προτίμησης. Πρώτον, το διοικητικό συμβούλιο πρέπει να έχει τη δυνατότητα, για περίοδο έως πέντε ετών, να εκδίδει επιπλέον μετοχές έναντι χρηματικής εισφοράς χωρίς δικαίωμα προτίμησης, με τον προϋπόθεση ότι οι εν λόγω μετοχές εκδίδονται σε τιμές αγοράς ή ελαφρώς χαμηλότερες· δεύτερον, δεν απαιτείται έκθεση εμπειρογνωμόνων (σχετικά με την αξία των μετοχών).

Η θέση της Επιτροπής

- Εισφορά σε είδος

Η Επιτροπή αποδέχεται και τις δύο συστάσεις και θα αναλάβει δράση ώστε να υποβάλει τις κατάλληλες προτάσεις για τη σχετική τροποποίηση της οδηγίας. Όσον αφορά τον ορισμό της εισφοράς σε είδος, η Επιτροπή συμφωνεί ότι είναι απαραίτητο να διευκρινιστεί η σημασία του όρου.

- Ονομαστική αξία

Η Επιτροπή αναγνωρίζει την ανάγκη να αποσαφηνιστεί η ισχύουσα εφαρμογή του άρθρου 8 και να διερευνηθεί περισσότερο η δυνατότητα έκδοσης μετοχών που αντιπροσωπεύουν μόνο ένα τμήμα της εταιρείας και η αξία των οποίων δεν έχει καμία άμεση σχέση με το κεφάλαιο της εταιρείας.

- Ανάκληση / Απόκτηση μετοχών / Χρηματοδοτική υποστήριξη / Δικαιώματα προτίμησης

Η Επιτροπή αποδέχεται τις συστάσεις που υποβλήθηκαν σχετικά με τα τέσσερα αυτά ζητήματα και θα αναλάβει να υποβάλει κατάλληλες προτάσεις.

Συμπεράσματα σχετικά με το εταιρικό δίκαιο

Η ομάδα SLIM πρότεινε μια σειρά προτάσεων μεγάλης εμβέλειας που καλύπτουν δύο σημαντικούς τομείς του εταιρικού δικαίου. Οι εν λόγω συστάσεις αφορούν την ανάγκη εφαρμογής ενός σύγχρονου, απλουστευμένου και πανευρωπαϊκού συστήματος καταχώρισης του εταιρικού δικαίου, το οποίο θα παρέχει ευχερέστερη, λιγότερο δαπανηρή και ευρύτερη πρόσβαση στα έγγραφα των εταιρειών, διασφαλίζοντας κατ' αυτόν τον τρόπο την καλύτερη νομική προστασία και διευκολύνοντας τη διασυνοριακή εγκατάσταση των επιχειρήσεων. Στο σύνολό τους, οι συγκεκριμένες συστάσεις παρέχουν τη δυνατότητα να σημειωθεί σημαντική πρόοδος όσον αφορά την απλούστευση, τον εκσυγχρονισμό και τον περιορισμό του κόστους και των διαδικασιών, ενώ ταυτόχρονα προασπίζουν τα συμφέροντα των μετόχων και των πιστωτών.

Η Επιτροπή, από την πλευρά της, δήλωσε ότι συμφωνεί σε μεγάλο βαθμό με όλες τις συστάσεις που υποβλήθηκαν, ενώ, σε ορισμένες περιπτώσεις, διατήρησε το δικαίωμα να διενεργήσει περαιτέρω έρευνες, διαβουλεύσεις και αναλύσεις πριν δεσμευθεί να υποβάλει προτάσεις τροποποίησης των δύο οδηγιών. Αντίγραφα της έκθεσης που συνέταξε η ομάδα SLIM απεστάλησαν στα κράτη μέλη τα οποία κλήθηκαν να υποβάλουν τις παρατηρήσεις τους όσον αφορά τις συστάσεις. Οι εν λόγω παρατηρήσεις θα εξεταστούν από την Επιτροπή, η οποία θα εκδώσει ανακοίνωση κατά το προσεχές έτος, όπου θα σκιαγραφεί τον σχεδιαζόμενο τρόπο δράσης της.

ΟΔΗΓΙΑ ΓΙΑ ΤΙΣ ΕΠΙΚΙΝΔΥΝΕΣ ΟΥΣΙΕΣ

Ιστορικό

Η ομάδα SLIM εξέτασε την εφαρμογή της οδηγίας 67/548/ΕΟΚ [4] περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, τη συσκευασία και την επισήμανση των επικινδύνων ουσιών. Η οδηγία για τις επικίνδυνες ουσίες είναι σημαντική για την ενιαία αγορά και ένας από τους βασικούς στόχους της είναι να διασφαλίσει τη λειτουργία της ενιαίας ευρωπαϊκής αγοράς όσον αφορά τα χημικά προϊόντα, ενώ ορίζει υψηλά πρότυπα για την προστασία της ανθρώπινης υγείας και του περιβάλλοντος.

[4] Οδηγία 67/548/ΕΟΚ του Συμβουλίου της 27.6.1967 περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών, ΕΕ L 96 της 16.8.1967· οδηγία 93/67/ΕΟΚ της Επιτροπής της 20.7.1993 για τον καθορισμό των αρχών εκτίμησης των κινδύνων που διατρέχει ο άνθρωπος και το περιβάλλον από τις ουσίες που γνωστοποιούνται σύμφωνα με την οδηγία 67/548/ΕΟΚ του Συμβουλίου, ΕΕ L 227 της 8.9.1993· οδηγία 91/155/ΕΟΚ της Επιτροπής της 5.3.1991 περί προσδιορισμού και καθορισμού των λεπτομερών κανόνων για το σύστημα ειδικής πληροφόρησης σχετικά με τα επικίνδυνα παρασκευάσματα κατ' εφαρμογή του άρθρου 10 της οδηγίας 88/379/ΕΟΚ του Συμβουλίου, ΕΕ L 076 της 22.3.1991· κανονισμός 793/93/ΕΟΚ του Συμβουλίου της 23.3.1993 για την αξιολόγηση και τον έλεγχο των κινδύνων από τις υπάρχουσες ουσίες, ΕΕ L 074 της 5.4.1993· οδηγία 76/769/ΕΟΚ του Συμβουλίου της 27.7.1976 περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων, ΕΕ L 262 της 27.09.1976· οδηγία 98/24/EΚ του Συμβουλίου της 7.4.1998 για την προστασία της υγείας και ασφαλείας των εργαζομένων κατά την εργασία από κινδύνους οφειλομένους σε χημικούς παράγοντες, ΕΕ 131 της 5.5.1998· οδηγία 90/394/ΕΟΚ του Συμβουλίου της 28.6.1990 σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία, ΕΕ L 196 της 26.7.1990· οδηγία 99/45/EΚ του Ευρωπαϊκού Κοινοβουλίου και του Συμβουλίου της 31.5.1999 για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση των επικίνδυνων παρασκευασμάτων, ΕΕ L 200 της 30.7.1999.

Η εν λόγω οδηγία εισήγαγε εναρμονισμένες διατάξεις σχετικά με την ταξινόμηση των επικίνδυνων ουσιών σε δεκαπέντε κατηγορίες (κινδύνου) και κανόνες σχετικά με την επισήμανση, τη διαχείριση και τη χρησιμοποίηση των συγκεκριμένων ουσιών. Η οδηγία, μετά την έκτη τροποποίησή της το 1979, ρυθμίζει επίσης την εισαγωγή κάθε νέας χημικής ουσίας στην κοινοτική αγορά. Έκτοτε, έχουν διανεμηθεί στην αγορά περίπου 2.400 νέες ουσίες.

Από την έκδοσή της, το 1967, η οδηγία τροποποιήθηκε εννέα φορές και τα εννέα παραρτήματά της προσαρμόστηκαν 25 φορές, προκειμένου να συνυπολογιστεί η αύξηση των επιστημονικών και τεχνικών γνώσεων στον τομέα των επικίνδυνων χημικών ουσιών.

Η οδηγία συνδέεται στενά με άλλες κοινοτικές νομοθετικές πράξεις σχετικά με χημικές και επικίνδυνες ουσίες, όπως την οδηγία 93/67/ΕΟΚ για την αξιολόγηση των κινδύνων από τις "νέες" ουσίες, την οδηγία 91/155/ΕΟΚ για τα δελτία δεδομένων ασφάλειας, τον κανονισμό 793/93/ΕΟΚ για την αξιολόγηση και τον έλεγχο των κινδύνων από τις "υπάρχουσες ουσίες", την οδηγία 76/769/ΕΟΚ για την κυκλοφορία στην αγορά και χρήση μερικών επικίνδυνων ουσιών, την οδηγία 98/24/ΕΚ για την προστασία της υγείας και ασφάλειας των εργαζομένων κατά την εργασία από κινδύνους οφειλομένους σε χημικούς παράγοντες, την οδηγία 90/394/ΕΟΚ σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες και την πλέον πρόσφατη οδηγία 99/45/ΕΚ για τα επικίνδυνα παρασκευάσματα.

Η έρευνα που διεξήχθη από την ομάδα SLIM απέβλεπε στην υποβολή προτάσεων με σκοπό, μεταξύ άλλων, τα εξής:

- λογικότερη διάρθρωση της οδηγίας: διαχωρισμός της πολιτικής πτυχής από την τεχνική πτυχή, ώστε να αποκτήσει μεγαλύτερη διαφάνεια η νομοθεσία και να διευκολυνθεί η τροποποίησή της·

- ευχερέστερη εφαρμογή ταχύτερων διαδικασιών για την ταξινόμηση ουσιών και την καλύτερη χρησιμοποίηση των διαθέσιμων δεδομένων σχετικά με τις επικίνδυνες ουσίες·

- απλούστερες διαδικασίες γνωστοποίησης για τα ενδιάμεσα προϊόντα και τροποποίηση του συστήματος γνωστοποίησης για τις ουσίες που παράγονται σε μικρές ποσότητες·

- ανακατανομή των αρμοδιοτήτων διαχείρισης και εποπτείας (μεταξύ της Επιτροπής, των αρμοδίων εθνικών αρχών και των παραγωγών) και ευθυγράμμιση των μεθόδων εργασίας, ώστε να αυξηθεί η αποτελεσματικότητα και να χρησιμοποιηθούν αποδοτικότερα οι διαθέσιμοι πόροι και εμπειρογνώμονες.

Η εξέταση διενεργήθηκε παράλληλα με την ευρύτερη αξιολόγηση της νομοθεσίας και της πολιτικής της ΕΕ για τα χημικά προϊόντα και τις συνεχιζόμενες διεθνείς προσπάθειες για τη δημιουργία ενός παγκόσμια εναρμονισμένου συστήματος ταξινόμησης και επισήμανσης των χημικών προϊόντων.

Συστάσεις [5]

[5] Ο πλήρης κατάλογος συστάσεων σχετικά με τις επικίνδυνες ουσίες περιλαμβάνεται στο παράρτημα 2.

Η ομάδα υπέβαλε περίπου 48 συστάσεις που αφορούσαν, μεταξύ άλλων, τη διάρθρωση της οδηγίας, την ταξινόμηση των ουσιών, τη γνωστοποίηση των νέων ουσιών και τη συμμόρφωση προς τις διατάξεις της οδηγίας.

Δεν συνιστάται να εξεταστούν λεπτομερώς όλες οι συστάσεις, οι οποίες περιλαμβάνονται στο παράρτημα 2 της εν λόγω ανακοίνωσης, αλλά να επισημανθούν ορισμένες από τις σημαντικότερες προτάσεις και να συνοψιστεί η απάντηση της Επιτροπής στην έκθεση της ομάδας.

- Διάρθρωση της οδηγίας (5 συστάσεις)

Συνυπολογίζοντας, αφενός, τη σημασία της οδηγίας και, αφετέρου, τις περίπλοκες διαδικασίες της, η ομάδα συνέστησε την επανεξέταση της νομικής βάσης (της οδηγίας) στο πλαίσιο της ευρύτερης αναθεώρησης της πολιτικής που ακολουθεί η ΕΕ στον τομέα των χημικών προϊόντων, τη σαφέστερη παρουσίαση της πολιτικής και των τεχνικών διατάξεων και, τέλος, τη διερεύνηση της δυνατότητας εφαρμογής ξεχωριστής νομοθεσίας που να καλύπτει τις απαιτήσεις ταξινόμησης και γνωστοποίησης. Επιπροσθέτως, πρέπει να εξεταστεί το ενδεχόμενο κωδικοποίησης της οδηγίας.

- Ταξινόμηση, συσκευασία και επισήμανση (13 συστάσεις)

Η ομάδα διαπίστωσε ότι καταβάλλονται διεθνώς προσπάθειες, στις οποίες συμμετέχει η Κοινότητα, για τη δημιουργία παγκόσμια εναρμονισμένου συστήματος ταξινόμησης και επισήμανσης και τόνισε ότι είναι απαραίτητο για την Επιτροπή να εξακολουθήσει να αξιολογεί τις εξελίξεις και τις πιθανές συνέπειές τους στην οδηγία, καθώς και την ενδεχόμενη μελλοντική προσαρμογή τους.

Η ομάδα επισήμανε επίσης την ανάγκη αναθεώρησης των κριτηρίων ταξινόμησης, ώστε να συνυπολογιστεί πλήρως ο παράγοντας δυνητικού κινδύνου όσον αφορά την ταξινόμηση και την επισήμανση. Για την καλύτερη εφαρμογή της οδηγίας, η ομάδα συνέστησε να εξεταστεί διεξοδικά το παράρτημα IV (που αφορά οδηγίες και προειδοποιήσεις ασφαλείας) με σκοπό τη συνολική απλούστευση.

Όσον αφορά την επισήμανση γενικότερα, η ομάδα πρότεινε την αναθεώρηση των άρθρων 23-24 που θεωρούνται υπερβολικά τεχνικά, την έκδοση διατάξεων οι οποίες να διασφαλίζουν ότι τα σήματα θα αναφέρουν μόνο σχετικές πληροφορίες και την αναθεώρηση των απαιτήσεων επισήμανσης των ουσιών που εισάγονται προσωρινά στην Κοινότητα.

- Γνωστοποίηση νέων ουσιών (21 συστάσεις)

Η ομάδα εξέτασε διεξοδικά την εφαρμογή των κανόνων που διέπουν το σύστημα γνωστοποίησης και, ενώ κατέληξε στο συμπέρασμα ότι, γενικώς, λειτουργεί ικανοποιητικά, αναγνωρίζει πως υπάρχει η δυνατότητα μεγαλύτερης ευελιξίας όσον αφορά τις διαδικασίες και τις απαιτήσεις. Ουσιαστικά, πρέπει να επιτευχθεί η χρυσή τομή μεταξύ των απαιτήσεων γνωστοποίησης που διασφαλίζουν τη δημόσια ασφάλεια και των κατάλληλων απαλλαγών, προκειμένου να ενισχυθεί η ανάπτυξη νέων και ασφαλών ουσιών προς αντικατάσταση των υπαρχουσών (τοξικότερων) ουσιών.

- Διαδικασίες και συνυπευθυνότητα (4 συστάσεις)

Η ομάδα κατέληξε στο συμπέρασμα ότι θα μπορούσε να σημειωθεί αξιόλογη πρόοδος με τη διεξοδική αναθεώρηση των διατάξεων (της οδηγίας) οι οποίες αφορούν τα καθήκοντα της Επιτροπής, του Ευρωπαϊκού Γραφείου Χημικών Ουσιών, των αρμόδιων εθνικών αρχών και των παραγωγών/γνωστοποιούντων. Επιπροσθέτως, η ομάδα συνέστησε να διερευνηθούν οι επιλογές που θα βελτιώσουν τη διαφάνεια, την αποτελεσματικότητα και την ευελιξία κατά την εκτέλεση των εν λόγω καθηκόντων.

Η θέση της Επιτροπής

Η Επιτροπή αναγνωρίζει την πολύτιμη συμβολή της έκθεσης που συνέταξε η ομάδα SLIM και θα την εξετάσει προσεκτικά. Μετά την προκαταρκτική ανάλυση της έκθεσης, η επίσημη έγκριση πολλών από τις εν λόγω συστάσεις (περίπου το 65%) απαιτεί την τροποποίηση της οδηγίας. Καθώς είναι πιθανό να προκύψουν περαιτέρω προτάσεις για την ενδεχόμενη τροποποίηση της οδηγίας στο πλαίσιο της υπό εξέλιξη ευρείας αναθεώρησης της πολιτικής στον τομέα των χημικών προϊόντων, η οποία αναμένεται να ολοκληρωθεί στα μέσα του 2000, η Επιτροπή θα εξετάσει τις συγκεκριμένες νομοθετικές προτάσεις βάσει των συστάσεων SLIM στο πλαίσιο αυτής της ευρύτερης αναθεώρησης. Στο μεσοδιάστημα, η Επιτροπή θα αρχίσει να εξετάζει λεπτομερώς σειρά προτάσεων για τις οποίες θεωρεί πιθανό να αναληφθεί δράση βραχυπρόθεσμα και καλεί τα κράτη μέλη να αναλάβουν παρόμοιες ενέργειες όσον αφορά τις συστάσεις που εμπίπτουν στο πεδίο των αρμοδιοτήτων των εθνικών αρχών.

Συμπεράσματα σχετικά με τις επικίνδυνες ουσίες

Η έκθεση της ομάδας SLIM για τις επικίνδυνες ουσίες περιλαμβάνει πολλές συναφείς συστάσεις οι οποίες αφορούν τόσο τις υπάρχουσες αδυναμίες της οδηγίας όσο και τα προβλήματα που ανακύπτουν κατά την εφαρμογή της από τα κράτη μέλη και την Επιτροπή στην Ευρωπαϊκή Κοινότητα και παρέχει κατευθυντήριες γραμμές για τη μελλοντική προσαρμογή της οδηγίας. Οι συστάσεις συμβάλλουν επίσης ουσιαστικά στην τρέχουσα αναθεώρηση της πολιτικής που ακολουθείται στον τομέα των χημικών προϊόντων.

Πολλές συστάσεις επισημαίνουν τα σημεία και το βαθμό στον οποίο η απλούστευση και η διευκρίνιση είναι απαραίτητες και παρέχουν ενδείξεις για τον καλύτερο τρόπο επίτευξής τους.

ΝΟΜΟΘΕΣΙΑ ΣΧΕΤΙΚΑ ΜΕ ΤΑ ΠΡΟΣΥΣΚΕΥΑΣΜΕΝΑ ΠΡΟΪΟΝΤΑ

Ιστορικό

Η ομάδα SLIM που ασχολήθηκε με τα προσυσκευασμένα προϊόντα εξέτασε τους κανόνες που ισχύουν για τα προϊόντα (ρευστά/μη ρευστά, τρόφιμα/μη τρόφιμα) τα οποία συσκευάζονται σε καθορισμένες ποσότητες χωρίς την παρουσία του αγοραστή. Οι εν λόγω κανόνες ορίζονται κυρίως σε τρεις οδηγίες οι οποίες τροποποιήθηκαν σημαντικά μετά την έκδοσή τους στα μέσα και τέλη της δεκαετίας του '70.

Δύο οδηγίες (75/106/ΕΟΚ και 80/232/ΕΟΚ) ορίζουν για τα ρευστά [6] (οίνος, μεταλλικό νερό, κτλ.), καθώς και για τα μη ρευστά προϊόντα (τρόφιμα και μη τρόφιμα), τον όγκο και την ποσότητα των προσυσκευασμένων προϊόντων (σειρές). Οι οδηγίες 75/106/ΕΟΚ και 76/211/ΕΟΚ [7] οργανώνουν την εξακρίβωση σχετικά με τον όγκο ή τις ποσότητες που υποβάλλουν οι κατασκευαστές ή συσκευαστές, με το να εναρμονίσουν τις μετρολογικές ελεγκτικές μεθόδους.

[6] Οδηγία 75/106/ΕΟΚ περί προσεγγίσεως των νομοθεσιών των κρατών μελών των αναφερομένων στην προσυσκευασία κατ' όγκον ορισμένων προσυσκευασμένων υγρών, ΕΕ L 42/1 της 15.2.1975, όπως τροποποιήθηκε.

[7] Οδηγία 76/211/ΕΟΚ περί προσεγγίσεως των νομοθεσιών των κρατών μελών των αναφερομένων στην προπαρασκευή σε μάζα ή όγκο ορισμένων προϊόντων σε προσυσκευασία, ΕΕ L 46/1 της 26.2.1976, όπως τροποποιήθηκε.

Οι εν λόγω οδηγίες εκδόθηκαν αρχικώς επειδή οι απόκλιση στις εθνικές νομοθεσίες δημιουργούσε εμπόδια τις εμπορικές συναλλαγές και την παροχή σαφούς ενημέρωσης των καταναλωτών.

Οι οδηγίες αυτές αναθεωρήθηκαν από την ομάδα SLIM για να περιοριστεί η περιπλοκότητά τους (περίπου 40 προϊόντα-στόχοι, πολυπλοκότητα ορισμένων σειρών αξιών, κτλ.), για να συνυπολογιστεί η εξέλιξη της συμπεριφοράς των καταναλωτών και των προτιμήσεών τους κατά τη μεταβατική περίοδο και για να αρθεί ο δισταγμός όσον αφορά την καταλληλότητα της συγκεκριμένης νομοθεσίας. Επιπλέον, οι διαδοχικές τροποποιήσεις των οδηγιών και η διεύρυνση του πεδίου εφαρμογής της οδηγίας του 1975 κατέστησαν προβληματική την εφαρμογή των εν λόγω νομοθετικών μέτρων.

Όπως επισήμανε η ομάδα SLIM στην έκθεσή της, η εφαρμογή των οδηγιών αποδείχθηκε δύσκολη, κυρίως λόγω της ποικιλίας κανόνων και πρακτικών που ισχύουν στις διάφορες σειρές: ορισμένες σειρές έγιναν υποχρεωτικές (π.χ., για τον οίνο), ενώ άλλες παρέμειναν προαιρετικές. Επιπλέον, τα κράτη μέλη διατήρησαν το δικαίωμα να ορίζουν σειρές σε εθνικό επίπεδο, λόγω του προαιρετικού χαρακτήρα των κοινοτικών κανόνων. Η ποικιλία των κανόνων επέφερε εν μέρει τη διαίρεση σε διάφορες εθνικές αγορές εντός της Ευρωπαϊκής Κοινότητας.

Επιπροσθέτως, η δημιουργία νέων σχημάτων συσκευασίας και νέων προϊόντων (στην αγορά), καθώς και η ταξινόμησή τους στο ισχύον σύστημα σειρών έτειναν να επιδεινώσουν την ήδη συγκεχυμένη κατάσταση.

Όσον αφορά την πλήρη και αυστηρή εφαρμογή των μετρολογικών ελέγχων για τους όγκους και τις ποσότητες από τα κράτη μέλη, η έκθεση της ομάδας SLIM επισήμανε ότι η εμπειρία των εθνικών αρχών στον συγκεκριμένο τομέα παρείχε τη δυνατότητα διαφορετικής ερμηνείας και τόνισε την ανάγκη κοινής αντίληψης των προβλημάτων που αντιμετωπίζει ο εν λόγω τομέας.

Συστάσεις [8]

[8] Το παράρτημα 3 περιλαμβάνει τον κατάλογο των συστάσεων που υπέβαλε η ομάδα SLIM.

Κατόπιν διεξοδικής αναθεώρησης της νομοθεσίας, η ομάδα αναγνώρισε ότι οι ισχύοντες κοινοτικοί κανόνες περιελάμβαναν ορισμένες αδυναμίες και επισήμανε τις διατάξεις που δημιουργούν προβλήματα τα οποία πρέπει να αντιμετωπιστούν.

Ειδικότερα, η ομάδα συμφώνησε ότι είναι εφικτή η απλούστευση και ότι είναι δυνατόν να πραγματοποιηθούν βελτιώσεις στις κοινοτικές σειρές των καθορισμένων ποσοτήτων για τα προσυσκευασμένα προϊόντα και στους μετρολογικούς ελέγχους που αποβλέπουν στη διασφάλιση της ακρίβειας όσον αφορά τις δηλώσεις ποσότητας.

- Σειρές καθορισμένων ποσοτήτων για τα προσυσκευασμένα προϊόντα

Στην πλειονότητά της, η ομάδα συμπέρανε ότι, ως αρχή, οι κοινοτικές ποσοτικές σειρές πρέπει να διατηρηθούν καθώς προσέφεραν βιώσιμες εγγυήσεις για τη διασφάλιση της πρόσβασης σε όλες τις εθνικές αγορές και συνέβαλαν στην ολοκλήρωση της ενιαίας αγοράς. Επιπροσθέτως, σημειώθηκε ότι οι σειρές εξακολουθούν να λειτουργούν σαν προστασία του καταναλωτή σε ειδικές περιπτώσεις, παρά την έγκριση των απαιτήσεων επισήμανσης (τιμή ανά κιλό/λίτρο) οι οποίες εφαρμόστηκαν δυνάμει της οδηγίας 98/6/ΕΚ.

Σε αυτό το πλαίσιο, η ομάδα πρότεινε να εξεταστούν διεξοδικά οι ισχύουσες ποσοτικές σειρές τόσο σε κοινοτικό όσο και σε εθνικό επίπεδο, με σκοπό, αφενός, να εντοπιστούν οι τομείς προϊόντων για τους οποίους είναι αναγκαίες οι κοινοτικές σειρές και, αφετέρου, να συγκεντρωθούν οι κατηγορίες συγκρίσιμων προϊόντων ώστε να αυξηθεί η διαφάνεια της αγοράς.

Η ομάδα έκρινε ότι το μελλοντικό νομοθετικό πλαίσιο για ένα αναθεωρημένο σύστημα σειρών θα μπορούσε να βασίζεται στην "πλήρη εναρμόνιση", με την προϋπόθεση ότι θα ορίζεται ο απαραίτητος βαθμός ευελιξίας. Συνιστάται η εφαρμογή κανονισμών παρά οδηγιών.

- Μετρολογικοί έλεγχοι για τη διασφάλιση της ακρίβειας όσον αφορά τις δηλώσεις ποσότητας

Στον συγκεκριμένο τομέα, η ομάδα SLIM πρότεινε τα ακόλουθα βήματα.

Απλούστευση της κείμενης νομοθεσίας:

- ενοποίηση σε ενιαία νομοθετική πράξη των μετρολογικών ελέγχων που ορίζονται στις οδηγίες 75/106/ΕΟΚ και 76/211/ΕΟΚ,

- διατήρηση του μέσου συστήματος (στις εν λόγω οδηγίες) και μετατροπή των ισχυουσών προαιρετικών διατάξεων σε υποχρεωτικές,

- αναθεώρηση των άλλων διατάξεων κοινοτικού δικαίου σχετικά με τις ποσοτικές ενδείξεις για τα προσυσκευασμένα προϊόντα, με σκοπό την ενσωμάτωσή τους σε μια νέα ενιαία οδηγία.

Προσαρμογή του πεδίου εφαρμογής των οδηγιών:

- συνυπολογίζοντας τις διαφαινόμενες δομές της αγοράς, το πεδίο εφαρμογής της κείμενης νομοθεσίας πρέπει να διευρυνθεί ώστε να περιλαμβάνει ονομαστικές ποσότητες έως 25 κιλά/λίτρα και, συνεπώς, πρέπει να εξεταστούν ορισμένα ζητήματα σχετικά με την εφαρμογή μετρολογικών ελέγχων σε αυτές τις μεγαλύτερες ποσότητες,

- πρέπει να διευρυνθούν οι μετρολογικοί έλεγχοι για τον καθορισμό του καθαρού στραγγισμένου βάρους, ενώ αναγνωρίζεται ότι είναι απαραίτητη η κοινή κοινοτική μέθοδος για τον καθορισμό του καθαρού βάρους,

- κατά την εξέταση των ισχυουσών διατάξεων, πρέπει να αξιοποιηθεί η ευκαιρία ώστε να διευκρινιστούν οι ορισμοί που δημιουργούν ερμηνευτικά προβλήματα.

Η θέση της Επιτροπής

Η Επιτροπή θα εξετάσει προσεκτικά τις διάφορες συστάσεις που υποβλήθηκαν στην έκθεση της ομάδας και, όπου ενδείκνυται, θα προτείνει τα απαραίτητα μέτρα σε στενή συνεργασία με τα κράτη μέλη και άλλα ενδιαφερόμενα μέρη.

Συμπεράσματα σχετικά με τους κανόνες για τα προσυσκευασμένα προϊόντα

Η έκθεση της ομάδας SLIM παρέχει χρήσιμη επισκόπηση των δυσχερειών που παρουσιάζονται κατά την εφαρμογή της ισχύουσας νομοθεσίας και επισημαίνει τους τομείς που επιδέχονται διευκρινίσεις και βελτιώσεις.

ΠΑΡΑΡΤΗΜΑ 1

ΣΥΣΤΆΣΕΙΣ ΤΗΣ ΟΜΑΔΑΣ SLIM ΓΙΑ ΤΟ ΕΤΑΙΡΙΚΟ ΔΙΚΑΙΟ

1. Πρωτη Οδηγια για το Εταιρικο Δικαιο (68/151/ΕΟΚ)

1.1. Δημοσιότητα με ηλεκτρονικά μέσα - άρθρα 2 έως 6

Η ομάδα κατέληξε στο συμπέρασμα ότι το παραδοσιακό σύστημα της έντυπης υποβολής και έκδοσης των πληροφοριών για τις εταιρείες πρέπει να αντικατασταθεί από ένα σύστημα ηλεκτρονικής επεξεργασίας, με σκοπό την πανευρωπαϊκή πρόσβαση στα δεδομένα. Η μεταστροφή προς το ηλεκτρονικό σύστημα υποβολής και μετάδοσης των εταιρικών δεδομένων θα συντελεστεί σταδιακά ανάλογα με τους τεχνικούς πόρους, αλλά αναμένεται να ολοκληρωθεί σε σύντομο χρονικό διάστημα, π.χ., εντός πέντε ετών.

1.2. Χρησιμοποίηση γλωσσών - άρθρα 2 έως 6

Για να βελτιωθεί η δυνατότητα διεθνούς πρόσβασης στις πληροφορίες που αφορούν τις εταιρείες, προτείνονται, ακόμη και εάν δεν υπάρχει υποκατάστημα της εταιρείας στο εξωτερικό, τα εξής:

- τα έγγραφα να υποβάλλονται και να διατίθενται σε μία ή περισσότερες κοινοτικές γλώσσες, σύμφωνα με τους κανόνες που ισχύουν στο κράτος προέλευσης της εταιρείας,

- ο εθνικός νομοθετικός φορέας να επιτρέπει στην εταιρεία, εάν το επιθυμεί, να υποβάλλει και να διαθέτει τα έγγραφα και σε άλλες γλώσσες, με τον όρο ότι μόνο η έκδοση σε μία από τις επίσημες γλώσσες της ΕΕ θα έχει νομική αξία. Επιπροσθέτως, τα κράτη μέλη μπορούν επίσης να επιτρέψουν τη χρησιμοποίηση και άλλων γλωσσών.

1.3. Ηλεκτρονική δημοσιότητα εγγράφων σχετικά με τη διασυνοριακή εγκατάσταση επιχειρήσεων [Ενδέκατη οδηγία για το εταιρικό δίκαιο (89/666/ΕΟΚ)]

Στην περίπτωση διασυνοριακής εγκατάστασης επιχειρήσεων στην Κοινότητα, προτείνεται να εφαρμοστεί η αρχή της "χώρας προέλευσης". Δεν πρέπει να ισχύουν πρόσθετες απαιτήσεις υποβολής στη χώρα υποδοχής. Όλες οι απαραίτητες πληροφορίες για τις εταιρείες πρέπει να διατίθενται στην ηλεκτρονική βάση δεδομένων που τηρείται στο μητρώο εταιρειών της χώρας προέλευσης.

Πρέπει να εκδοθεί οδηγία που να καθορίζει τον ελάχιστο αριθμό δεδομένων τα οποία μπορούν να αποτελέσουν αντικείμενο επεξεργασίας στη χώρα προέλευσης. Τα κράτη υποδοχής δεν θα έχουν το δικαίωμα να επιβάλλουν πρόσθετες απαιτήσεις δημοσιότητας. Εάν κρίνεται αναγκαίο, οι πληροφορίες πρέπει να μεταφράζονται στη γλώσσα της χώρας υποδοχής.

1.4. Εξουσίες εκπροσώπησης - άρθρο 9, παράγραφοι 2 και 3

Απαιτούνται διευκρινίσεις όσον αφορά τη δημοσιοποίηση των εξουσιών εκπροσώπησης που εκχωρούνται στους διαφορετικούς από τα όργανα των εταιρειών (διοικητικό συμβούλιο ή διευθυντές που ενεργούν από κοινού ή μεμονωμένα) εκπροσώπους τους.

Προτείνεται να εκδοθεί οδηγία που να ορίζει ότι οι (διαφορετικοί από τα όργανα της εταιρείας) εκπρόσωποι με γενικές εξουσίες πρέπει να καταχωρίζονται στο μητρώο, αλλά ότι δεν απαιτείται δημοσιότητα όσον αφορά τις περιορισμένες αρμοδιότητες εκπροσώπησης.

2. Δευτερη Οδηγια για το Εταιρικο Δικαιο (77/91/ΕΟΚ)

2.1. Εισφορά σε είδος - άρθρα 10, 11 και 27

Οι απόψεις των εμπειρογνωμόνων όσον αφορά την αξιολόγηση των εισφορών σε είδος δεν είναι πάντα χρήσιμες ή απαραίτητες και δεν πρέπει να απαιτούνται όταν:

- τα στοιχεία ενεργητικού έχουν ήδη αποτελέσει αντικείμενο αξιολόγησης από ανεξάρτητους εμπειρογνώμονες (με την προϋπόθεση ότι οι εν λόγω εκθέσεις αξιολόγησης είναι επαρκώς πρόσφατες και αξιόπιστες, ότι έχουν συνταχθεί με την ίδια προοπτική και ότι δεν έχει επέλθει καμία σημαντική μεταβολή όσον αφορά το ενεργητικό) ή, εάν

- η εισφορά αποτελείται από μεταβιβάσιμα χρεόγραφα τα οποία αποτιμώνται στην αξία με την οποία διακινούνται σε μια "ρυθμισμένη" αγορά.

Η ομάδα εφιστά επίσης την προσοχή στα προβλήματα που αφορούν τον ορισμό της "εισφοράς σε είδος" και, ειδικότερα, την αξιολόγηση των απαιτήσεων έναντι της υπό εξέταση εταιρείας.

2.2. Ονομαστική αξία και λογιστική αξία - άρθρο 8

Το άρθρο 8 εφαρμόζεται από τα περισσότερα κράτη μέλη τη στιγμή της σύστασης της εταιρείας και/ή της έκδοσης νέων μετοχών. Όταν δεν εφαρμόζεται στην τελευταία περίπτωση, ίσως αξίζει να εξεταστεί ένα τρίτο σύστημα στο πλαίσιο του οποίου οι μετοχές θα αντιπροσωπεύουν ένα ποσοστό της συνολικής εταιρείας. Η ομάδα συνιστά να εξεταστεί περαιτέρω η διατήρηση των εννοιών "ονομαστική αξία" και "λογιστική αξία" και να διερευνηθεί κατά πόσον η εφαρμογή ενός τρίτου συστήματος μπορεί να απλουστεύσει τις διαδικασίες.

2.3. Ανάκληση μετοχών - άρθρο 36

Η ομάδα συνιστά, όταν τα κράτη μέλη δεν έχουν προβλέψει διαδικασίες απόσυρσης, να παρέχεται η δυνατότητα ανάκλησης των μετοχών που έχουν εκδοθεί από εταιρεία. Η ανάκληση μπορεί να ορίζεται είτε κατά την έκδοση των μετοχών είτε αργότερα, με απόφαση της γενικής συνέλευσης όσον αφορά τις μετοχές που είχαν εκδοθεί παλαιότερα. Η ανάκληση θα επιτρέπεται μόνο εάν ο ίδιος μέτοχος κατέχει τουλάχιστον το 90% των μετοχών της εταιρείας.

2.4. Απόκτηση ίδιων μετοχών- άρθρο 19

Η ομάδα συνιστά να περιοριστεί η απόκτηση ίδιων μετοχών στο ποσό του διανεμητέου καθαρού ενεργητικού· τα κράτη μέλη είναι ελεύθερα να περιορίσουν την απόκτηση ίδιων μετοχών σε ορισμένο ποσοστό των μετοχών σε κυκλοφορία. Η ισχύουσα περίοδος για τη χορήγηση άδειας πρέπει να διευρυνθεί σε πέντε έτη. Η απόκτηση ίδιων μετοχών πρέπει να πραγματοποιείται σε τιμές αγοράς.

2.5. Χρηματοδοτική ενίσχυση - άρθρο 23

Η απαγόρευση της παροχής χρηματοδοτικής ενίσχυσης πρέπει να μειωθεί, στην πράξη, στο ελάχιστο δυνατόν είτε με τον περιορισμό της στο ποσό του διανεμητέου καθαρού ενεργητικού είτε με τον περιορισμό στην ανάληψη μετοχών που εκδόθηκαν προσφάτως.

2.6. Δικαιώματα προτίμησης - άρθρο 29

Κατά παρέκκλιση από το άρθρο 29, παράγραφος 4, προτείνεται, εκτός αν άλλως ορίζει το καταστατικό (της εταιρείας), να επιτρέπεται στη γενική συνέλευση να εξουσιοδοτεί το διοικητικό συμβούλιο, για περίοδο που να μην υπερβαίνει τα πέντε έτη, να εκδίδει επιπλέον μετοχές χωρίς δικαίωμα προτίμησης, με την προϋπόθεση ότι οι εν λόγω μετοχές θα εκδίδονται τουλάχιστον στην τιμή αγοράς (ή ελαφρώς χαμηλότερα)· δεν θα είναι απαιτείται έκθεση εμπειρογνωμόνων.

ΠΑΡΑΡΤΗΜΑ 2

ΣΥΣΤΆΣΕΙΣ ΤΗΣ ΟΜΑΔΑΣ SLIM ΓΙΑ ΤΙΣ ΕΠΙΚΙΝΔΥΝΕΣ ΟΥΣΙΕΣ

ΚΑΤΑΛΟΓΟΣ ΣΥΣΤΆΣΕΩΝ

Διάρθρωση της οδηγίας

1. Η νομική βάση και μορφή των καταλληλότερων μέσων για την επίτευξη των στόχων ταξινόμησης, συσκευασίας και επισήμανσης, καθώς και για τις διατάξεις γνωστοποίησης εντός των κρατών μελών πρέπει να εξεταστούν στο πλαίσιο της ευρύτερης αναθεώρησης της πολιτικής που ακολουθεί η ΕΕ στον τομέα των χημικών προϊόντων.

2. Το κείμενο της οδηγίας πρέπει να ενημερωθεί ώστε να συνυπολογίσει τις σύγχρονες αντιλήψεις και αρχές που στηρίζουν πλήρως την υγιή διαχείριση των χημικών ουσιών.

3. Είναι απαραίτητη η ορθολογιστική διάρθρωση της οδηγίας ώστε να διασφαλιστεί ότι στο κυρίως κείμενο θα περιλαμβάνονται μόνο ζητήματα πολιτικής και αρχών, ενώ οι τεχνικές λεπτομέρειες θα εξετάζονται στα παραρτήματα.

4. Πρέπει να εξεταστούν τα πλεονεκτήματα και τα μειονεκτήματα που συνεπάγεται ο διαχωρισμός των διατάξεων για την ταξινόμηση και επισήμανση, αφενός, και τη γνωστοποίηση, αφετέρου, σε δύο διαφορετικά νομικά μέσα, με το συνδυασμό των διατάξεων για την ταξινόμηση και επισήμανση των επικίνδυνων ουσιών και παρασκευασμάτων στο ίδιο μέσο και την έκδοση κανονισμού για τις διατάξεις σχετικά με την ταξινόμηση και επισήμανση ή τουλάχιστον για τα παραρτήματα που αφορούν την ταξινόμηση και επισήμανση (παραρτήματα I έως VI και IX). Οι εν λόγω προτάσεις πρέπει να συνυπολογίσουν τον αντίκτυπο της οδηγίας σε άλλες συναφείς νομοθετικές πράξεις της ΕΕ.

5. Η ομάδα SLIM τόνισε την ανάγκη κωδικοποιημένης έκδοσης της οδηγίας για τις επικίνδυνες ουσίες, όπου θα λαμβάνονται υπόψη οι συστάσεις που αναφέρονται στην παρούσα έκθεση.

Στόχοι, πεδίο εφαρμογής και ορισμοί

6. Το άρθρο 1, παράγραφος 1, της οδηγίας πρέπει να επανεξεταστεί προκειμένου να ευθυγραμμιστούν οι στόχοι με την τρέχουσα πρακτική και να διευκρινιστούν τα διάφορα στοιχεία.

7. Η συνεχιζόμενη εφαρμογή εξαιρέσεων, οι οποίες αναφέρονται διεξοδικά στο άρθρο 1, παράγραφος 2, πρέπει να επανεξεταστεί, λαμβάνοντας υπόψη τις εξελίξεις που συντελούνται στο πλαίσιο της παγκόσμιας εναρμόνισης και της ευρύτερης αναθεώρησης της πολιτικής της ΕΕ στον τομέα των χημικών προϊόντων.

8. Οι ορισμοί που χρησιμοποιούνται στην οδηγία και, ειδικότερα, οι όροι "διάθεση στην αγορά" και "μόνος αντιπρόσωπος" πρέπει να επανεξεταστούν, όπως και η δυνατότητα εισαγωγής ορισμού για τους όρους "είδη" και "απόβλητα" ως προς τα ανακυκλωμένα προϊόντα.

9. Για να διευκολυνθεί η ενημέρωση των ορισμών των επικίνδυνων ουσιών και παρασκευασμάτων που περιλαμβάνονται στο άρθρο 2, παράγραφος 2, πρέπει να εξεταστεί το ενδεχόμενο ενσωμάτωσης των τεχνικών και επιστημονικών λεπτομερειών των εν λόγω ορισμών σε παράρτημα της οδηγίας.

Ταξινόμηση, συσκευασία και επισήμανση των επικίνδυνων ουσιών

Ταξινόμηση, συμπεριλαμβανομένης της παγκοσμίως εναρμονισμένης ταξινόμησης

10. Η Επιτροπή πρέπει να λάβει υπόψη το έργο σχετικά με ένα παγκοσμίως εναρμονισμένο σύστημα ταξινόμησης και επισήμανσης των χημικών προϊόντων που έχει σχεδιαστεί στα φόρα του ΟΟΣΑ, της ΔΟΕ και άλλων φορέων των Ηνωμένων Εθνών. Η Επιτροπή πρέπει επίσης να αξιολογήσει τον αντίκτυπο του εν λόγω συστήματος στην οδηγία 67/548/ΕΟΚ και σε άλλες συναφείς νομοθετικές πράξεις της ΕΕ.

11. Όσον αφορά τα κριτήρια ταξινόμησης, πρέπει να αναγνωριστεί ότι ορισμένες συνέπειες για την ανθρώπινη υγεία (π.χ., ευαισθητοποίηση, καρκινογένεση, μεταλλαξογένεση και τοξικότητα που επηρεάζει την αναπαραγωγή) πρέπει να συνυπολογίσουν τον "παράγοντα δυνητικού κινδύνου" και/ή τον "βιολογικό τρόπο δράσης" για τους σκοπούς της ταξινόμησης και επισήμανσης.

12. Το παράρτημα VI πρέπει να αναθεωρηθεί διεξοδικά ώστε να καταστεί περισσότερο κατανοητό, δεδομένου ότι εφαρμόζεται σε ουσίες και παρασκευάσματα.

13. Πρέπει να εξεταστούν πιθανές λύσεις στο πρόβλημα που συνιστά η επεξεργασία μη ταξινομημένων ουσιών ελλείψει στοιχείων.

14. Η πρόσβαση και διάθεση στο ευρύ κοινό των πληροφοριών για την ταξινόμηση των ουσιών μπορεί να βελτιωθεί, λαμβάνοντας υπόψη τη σύμβαση του Εrhus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την προσφυγή στη δικαιοσύνη για περιβαλλοντικά ζητήματα (23-25 Ιουνίου 1998). Πρέπει να εξεταστούν επιλογές όπως η δημοσίευση στο Διαδίκτυο χρήσιμων πληροφοριών για τις δραστηριότητες ταξινόμησης και επισήμανσης που πραγματοποίησε το Ευρωπαϊκό Γραφείο Χημικών Ουσιών, η πρόσβαση σε βασικά δεδομένα σχετικά με τις ιδιότητες των ουσιών και η δημοσίευση προσωρινής ταξινόμησης και επισήμανσης ουσιών εν εξελίξει με αποκλειστικό σκοπό την ενημέρωση.

Γνωστοποίηση κινδύνων: επισήμανση και δελτία δεδομένων ασφάλειας

15. Οι διατάξεις της οδηγίας που αφορούν την επισήμανση και το περιεχόμενο του σήματος πρέπει να επανεξεταστούν προκειμένου να βελτιωθεί η σαφήνεια και η χρησιμότητά τους και να αποφευχθούν οι περιττές πληροφορίες. Κατά την επανεξέταση πρέπει να συνυπολογιστούν οι διαθέσιμες μελέτες για το συγκεκριμένο θέμα.

16. Οι τεχνικές πληροφορίες που περιλαμβάνονται στα άρθρα σχετικά με την επισήμανση πρέπει να διαχωριστούν και να μεταφερθούν σε παράρτημα της οδηγίας.

17. Οι απαιτήσεις επισήμανσης των ουσιών που εισάγονται στην ΕΕ και αποθηκεύονται πριν από τη διάθεσή τους πρέπει να επανεξεταστούν ώστε να βελτιωθεί η αποτελεσματικότητα και να αποφευχθεί ο περιττός φόρτος. Αντιθέτως, πρέπει να διασφαλιστεί ότι παρέχονται οι απαραίτητες πληροφορίες στους αρμοδίους ώστε να λάβουν τα απαραίτητα μέτρα για να προστατεύσουν την υγεία και την ασφάλεια του άνθρωπου και του περιβάλλοντος κατά την αποθήκευση.

Παράρτημα I: διάρθρωση και διαδικασία εφαρμογής

18. Πρέπει να εξεταστούν οι μηχανισμοί που θα διασφαλίσουν την καλύτερη χρησιμοποίηση των υπαρκτών δεδομένων για την ταξινόμηση και την επισήμανση, ιδίως των δεδομένων που διατίθενται στη βάση δεδομένων IUCLID (διεθνής βάση ενοποιημένων χημικών πληροφοριών), και θα επιταχύνουν την ενσωμάτωση των συγκεκριμένων δεδομένων στο παράρτημα I της οδηγίας 67/548/ΕΟΚ.

19. Το παράρτημα I ή η βάση δεδομένων με λεπτομερείς πληροφορίες για τις ουσίες που αναφέρονται στο παράρτημα I πρέπει να περιλαμβάνει την "ηλικία" των δεδομένων σχετικά με την ταξινόμηση και την επισήμανση (ημερομηνία συνεδρίασης των ομάδων εργασίας της Επιτροπής "Ταξινόμηση και Επισήμανση" στην οποία προτάθηκαν τα συγκεκριμένα δεδομένα ή ημερομηνία αποδοχής των εν λόγω δεδομένων από την Επιτροπή).

20. Η δημοσίευση του παραρτήματος I και η εφαρμογή του σε επίπεδο κρατών μελών πρέπει να απλοποιηθεί για να καταστεί περισσότερο φιλική προς το χρήστη.

21. Πρέπει επίσης να εξεταστεί η δυνατότητα απλούστευσης των γλωσσικών εκδόσεων για τις χημικές ονομασίες των ουσιών.

22. Πρέπει να εξεταστεί η εφαρμογή διαδικασιών για την ταχύτερη ενσωμάτωση των προτάσεων ταξινόμησης και επισήμανσης στο παράρτημα I, ώστε τα σχετικά δεδομένα να διατίθενται γρηγορότερα στο χρήστη. Η αξιοπιστία του ισχύοντος συστήματος και η εμπιστοσύνη μεταξύ των κρατών μελών πρέπει να διατηρηθούν.

Γνωστοποίηση νέων ουσιών

Το σύστημα γνωστοποίησης των νέων ουσιών

23. Πρέπει να εξεταστούν οι δυνατότητες περιορισμού των γνωστοποιήσεων, π.χ., με την κάλυψη συναφών ουσιών (όπως είναι τα άλατα μιας ουσίας) σε μία μόνο γνωστοποίηση, βάσει μιας επιστημονικής αιτιολογίας και της εμπειρίας που έχει αποκτηθεί με τις υπάρχουσες ουσίες.

24. Συνιστάται να εξεταστεί το ενδεχόμενο εφαρμογής μιας περιορισμένης διοικητικής διαδικασίας γνωστοποίησης των ουσιών που έχουν ήδη κοινοποιηθεί και καταστεί αποδεκτές στο πλαίσιο άλλων αναγνωρισμένων συστημάτων γνωστοποίησης. Πρέπει επίσης να διερευνηθούν άλλες δυνατότητες, όπως η ευελιξία όσον αφορά τη χρονική περίοδο και την αναγνώριση των αξιολογήσεων.

Ειδικές απαιτήσεις

25. Οι διατάξεις που αφορούν τις εξαιρέσεις στον τομέα έρευνας και ανάπτυξης πρέπει να επανεξεταστούν ώστε να επιτευχθεί μεγαλύτερη ευελιξία σχετικά με το ελάχιστο ποσοτικό όριο για την επιστημονική έρευνα και ανάπτυξη και το χρονικό περιθώριο για τις δραστηριότητες έρευνας και ανάπτυξης παραγωγής (PORD).

26. Τα κριτήρια που καθορίζουν κατά πόσον ένα πολυμερές συνιστά νέα ουσία πρέπει να επανεξεταστούν, με την προϋπόθεση ότι τα κριτήρια αυτά βασίζονται σε επαρκείς επιστημονικές αποδείξεις. Επίσης, πρέπει να εξεταστούν με ιδιαίτερη προσοχή οι απαιτήσεις όσον αφορά τον έλεγχο των πολυμερών, ώστε να καταστούν περισσότερο αναλογικές.

27. Οι απαιτήσεις γνωστοποίησης για τα ενδιάμεσα προϊόντα που διατίθενται στην αγορά πρέπει να προσαρμοστούν περισσότερο στην περιορισμένη έκθεση του ανθρώπου και του περιβάλλοντος στα εν λόγω προϊόντα, αλλά πρέπει να παραμείνουν αναλογικές ως προς τους υπό εξέταση όγκους και τις απαιτήσεις ασφαλείας κατά τη συνήθη διαχείριση και χρησιμοποίηση των συγκεκριμένων ενδιάμεσων προϊόντων.

28. Παράλληλα, πρέπει να εξεταστούν τα ενδιάμεσα προϊόντα που είναι απομονωμένα και περιορισμένα σε ορισμένα μέρη και τα οποία δεν εμπίπτουν στο πεδίο εφαρμογής της εν λόγω οδηγίας. Συνιστάται να διερευνηθούν οι επιλογές προκειμένου να διασφαλιστεί ότι θα διατίθενται επί τόπου οι κατάλληλες πληροφορίες για την προστασία των εργαζομένων και του περιβάλλοντος και τα μέτρα έκτακτης ανάγκης.

29. Πρέπει να επανεξεταστούν οι περιορισμένες απαιτήσεις γνωστοποίησης για τις ουσίες που διατίθενται στην αγορά σε ποσότητες μικρότερες του ενός τόνου ανά έτος και κατασκευαστή. Πρέπει να διερευνηθεί η δυνατότητα αντικατάστασης των ισχυουσών απαιτήσεων γνωστοποίησης από υπεύθυνη τήρηση μητρώων στον συγκεκριμένο κλάδο, σε συνδυασμό με την εποπτεία και τη διασφάλιση που αναλαμβάνουν οι αρμόδιες αρχές.

Μέθοδοι εργασίας, καθήκοντα και αρμοδιότητες

30. Πρέπει να διερευνηθούν οι πιθανές επιλογές για τη βελτίωση των σύγχρονων μεθόδων εργασίας για τη γνωστοποίηση των νέων ουσιών. Πρέπει επίσης να επισημανθούν οι τομείς όπου η συγκεντρωτική διαχείριση των πληροφοριών θα μπορούσε να αυξήσει την αποτελεσματικότητα του συστήματος γνωστοποίησης.

31. Πρέπει να δοθεί προτεραιότητα στην ανεξάρτητη αναθεώρηση όλων των πτυχών των διαδικασιών γνωστοποίησης, συμπεριλαμβανομένων της διαχείρισης και της ισομερούς κατανομής των αρμοδιοτήτων μεταξύ της Επιτροπής, των αρμοδίων αρχών και του γνωστοποιούντος. Η αναθεώρηση πρέπει να επισημάνει τις επιλογές που θα προσδώσουν μεγαλύτερη διαφάνεια στο ρόλο των μερών και θα καταστήσουν αποτελεσματικότερες τις μεθόδους και αποδοτικότερη τη χρησιμοποίηση εμπειρογνωμόνων.

32. Πρέπει να αναγνωριστεί ευχέρεια κινήσεων στην αρμόδια αρχή ώστε να χειρίζεται την περίοδο έγκρισης των επανακοινοποιήσεων (κοινοποιήσεις που υποβλήθηκαν για δεύτερη φορά αφού είχαν ευθυγραμμίσει το φάκελο προς τις απαιτήσεις της οδηγίας) εντός των ενδεδειγμένων χρονικών πλαισίων, ακόμη και συντομότερα από 60 ημέρες.

33. Ο γνωστοποιών πρέπει να ενημερώνεται για την έκβαση της διαδικασίας γνωστοποίησης και πρέπει να ζητείται η γνώμη του σε περίπτωση διαφορετικών συμπερασμάτων.

34. Η επέκταση της δυνατότητας μόνου αντιπροσώπου στους κατασκευαστές της ΕΕ και σε εταιρείες εκτός ΕΕ που δεν είναι οι αρχικοί κατασκευαστές της εισαγόμενης νέας ουσίας πρέπει να εξεταστεί προκειμένου να αποφευχθούν περιττές πολλαπλές γνωστοποιήσεις.

35. Πρέπει να δημιουργηθούν αποτελεσματικότεροι μηχανισμοί για την προώθηση της κοινής χρήσης των δεδομένων ώστε να αποφευχθούν οι συνεχείς δοκιμές σε ζώα σύμφωνα με τις ισχύουσες διατάξεις της ΕΕ για την προστασία των ζώων. Πρέπει επίσης να εξεταστεί η εναρμόνιση των θέσεων των κρατών μελών. Επιπλέον, πρέπει να εφαρμοστούν αποτελεσματικοί μηχανισμοί ώστε να διευκολυνθεί η ανταλλαγή πληροφοριών και να διατηρηθούν τα δικαιώματα του "πρώτου γνωστοποιούντος", κοινώς, της εταιρείας που παρέχει τα δεδομένα.

36. Πρέπει να διερευνηθεί η δυνατότητα υποχρεωτικής γνωστοποίησης των νέων ουσιών που παρασκευάζονται εντός ΕΕ, οι οποίες προορίζονται αποκλειστικά για εξαγωγή προς τρίτες χώρες, εάν η ουσία δεν έχει κοινοποιηθεί στο πλαίσιο άλλου αναγνωρισμένου συστήματος. Οι απαιτήσεις πρέπει να συμφωνούν με τον κανονισμό (ΕΟΚ) 2455/92 για τις εξαγωγές και εισαγωγές ορισμένων επικίνδυνων χημικών ουσιών και με τη σύμβαση του Ρότερνταμ για τη διαδικασία συναίνεσης μετά από ενημέρωση (PIC).

Μέθοδοι δοκιμών

37. Η Επιτροπή πρέπει να εξεύρει τρόπους για να επιταχύνει τη μεταφορά των κατευθυντηρίων γραμμών του ΟΟΣΑ για τις δοκιμές στις μεθόδους δοκιμών που ορίζει η οδηγία 67/548/ΕΟΚ.

38. Πρέπει να εξευρεθούν οι ειδικοί τομείς που απαιτούν καταλληλότερες μεθόδους δοκιμών, όπως, π.χ., για την αξιολόγηση των ενζύμων.

Αξιολόγηση των κινδύνων από τις νέες ουσίες

39. Ο γνωστοποιών μιας νέας ουσίας πρέπει να αναλάβει την ευθύνη για τη διενέργεια της αρχικής αξιολόγησης των κινδύνων. Η καταλληλότητα της τεχνικής υποστήριξης και του διαθέσιμου σχετικού λογισμικού πρέπει να εξεταστούν κατά προτεραιότητα. Η μεταβολή αυτή πρέπει να συντελεστεί με την επιφύλαξη του δικαιώματος των αρμοδίων αρχών να ζητούν συμπληρωματικές πληροφορίες στο πλαίσιο της εξέτασης που διενεργούν όσον αφορά την αξιολόγηση των κινδύνων.

40. Η απαίτηση σχετικά με την εκπόνηση της αξιολόγησης των κινδύνων πρέπει να είναι αναλογική. Ως εκ τούτου, πρέπει να εξεταστεί η ανάγκη να οριστούν τα κατάλληλα ελάχιστα επίπεδα, όπως η χωρητικότητα ή ο κίνδυνος.

41. Η πρόσβαση και διάθεση στο κοινό των πληροφοριών για την αξιολόγηση των κινδύνων πρέπει να βελτιωθούν. Πρέπει να διερευνηθεί η δυνατότητα, π.χ., δημοσίευσης της αξιολόγησης των κινδύνων και δημιουργίας μιας συγκεντρωτικής βάσης δεδομένων που να περιλαμβάνει την αξιολόγηση των κινδύνων, ενώ πρέπει παράλληλα να προστατευθούν επαρκώς τα εμπιστευτικά δεδομένα του γνωστοποιούντος.

42. Τα κριτήρια για τη λήψη απόφασης σχετικά με τη διενέργεια συμπληρωματικών δοκιμών όσον αφορά τα επίπεδα γνωστοποίησης 1 και 2 πρέπει να εναρμονιστούν. Είναι καλύτερο να συνυπολογιστούν τα αποτελέσματα της αξιολόγησης των κινδύνων η οποία πραγματοποιήθηκε με τη βοήθεια πληροφοριών σε επίπεδο βασικού φακέλου, παρά να διενεργηθούν όλες οι δοκιμές που ορίζονται στο παράρτημα VIII.

Εμπιστευτικός χαρακτήρας των δεδομένων

43. Πρέπει να εξεταστούν οι μηχανισμοί που θα παρέχουν στο κοινό ουσιαστικές πληροφορίες γενικής φύσης σχετικά με την αξιολόγηση των κινδύνων από τις ουσίες, ενώ πρέπει να συνυπολογιστεί ο εμπιστευτικός χαρακτήρας και να διατηρηθούν τα δικαιώματα του πρώτου γνωστοποιούντος. Το τμήμα του άρθρου 9 όπου ορίζεται δεκαετής περίοδος για τις ήδη κοινοποιημένες ουσίες πρέπει να επανεξεταστεί και να διευκρινιστεί.

Διάφορα

Συμμόρφωση

44. Πρέπει να προωθηθεί η αποτελεσματική συμμόρφωση προς την οδηγία στα κράτη μέλη. Επίσης, πρέπει να εξεταστούν τα συνήθη δίκτυα διασυνοριακής συνεργασίας όσον αφορά τις εποπτικές δραστηριότητες και την καλύτερη χρήση των υπαρκτών δικτύων εφαρμογής.

45. Πρέπει να εκπονηθεί βραχυπρόθεσμα η ενοποιημένη έκδοση της οδηγίας, προκειμένου να διευκολυνθεί η χρήση της και να προωθηθεί η συμμόρφωση.

Συχνότητα προσαρμογής στην τεχνολογική πρόοδο

46. Πρέπει να εξεταστεί ο αντίκτυπος που έχει η συχνότητα των προσαρμογών στον συγκεκριμένο κλάδο και στις αρχές των κρατών μελών. Το αποτέλεσμα της εν λόγω εξέτασης θα καταστήσει εφικτή την εξισορρόπηση μεταξύ της ανάγκης ταχέων επιστημονικών και τεχνικών μεταβολών και της ανάγκης περιορισμού του περιττού φόρτου.

Διαφήμιση

47. Το άρθρο 26 σχετικά με τη διαφήμιση πρέπει να αναθεωρηθεί ώστε να συμφωνεί με το αντίστοιχο άρθρο της νέας οδηγίας για τα επικίνδυνα παρασκευάσματα.

Εκθέσεις

48. Η συχνότητα σύνταξης εκθέσεων για την εφαρμογή της οδηγίας στα κράτη μέλη πρέπει να επανεξεταστεί.

ΠΑΡΑΡΤΗΜΑ 3

ΣΥΣΤΆΣΕΙΣ ΤΗΣ ΟΜΑΔΑΣ SLIM ΓΙΑ ΤΗ ΝΟΜΟΘΕΣΙΑ ΣΧΕΤΙΚΑ ΜΕ ΤΑ ΠΡΟΣΥΣΚΕΥΑΣΜΕΝΑ ΠΡΟΪΟΝΤΑ

1. Σειρεσ καθορισμενων ποσοτητων για τα προσυσκευασμενα προϊοντα

Τα περισσότερα μέλη της ομάδας έκριναν ότι οι νέες σειρές πρέπει να διατηρηθούν, με τον όρο ότι η ισχύουσα νομοθεσία έχει προσαρμοστεί ώστε να καταστεί πιο ευέλικτη και σαφής.

1.1. Πρέπει να εξεταστούν οι ισχύουσες ποσοτικές σειρές τόσο σε κοινοτικό όσο και σε εθνικό επίπεδο (κοινώς, οι σειρές που καθορίζονται σε οδηγίες ΕΚ, οι συμπληρωματικές σειρές που εγκρίνονται από τα κράτη μέλη για τις κατηγορίες προϊόντων που καλύπτονται από την κοινοτική νομοθεσία και οι εθνικές σειρές για τα προϊόντα που δεν καλύπτονται από τις οδηγίες), με σκοπό την επιλογή προϊόντων για τα οποία πρόκειται να διατηρηθούν οι σειρές και τη συγκέντρωση των κατηγοριών συγκρίσιμων προϊόντων ώστε να αυξηθεί η διαφάνεια της αγοράς. Η επανεξέταση πρέπει να οδηγήσει στον καθορισμό κοινοτικών σειρών μόνο για τους τομείς προϊόντων που τις απαιτούν, γεγονός που θα αποτρέψει τον καθορισμό σειρών που πρόκειται να παρεμποδίσουν το εμπόριο.

1.2. Η "πλήρης εναρμόνιση" των ποσοτικών σειρών σε ευρωπαϊκό επίπεδο (κοινώς, υποχρεωτικές κοινοτικές σειρές αντί των εθνικών σειρών) συνιστά επιλογή που μπορεί να εξεταστεί επειδή εγγυάται την ασφάλεια δικαίου και αρμόζει περισσότερο στο πλαίσιο της ενιαίας ευρωπαϊκής αγοράς.

Η νέα νομοθεσία πρέπει να έχει τη μορφή κανονισμού παρά οδηγίας, καθώς ο κανονισμός μπορεί να εφαρμοστεί απευθείας. Ωστόσο, η πλήρης εναρμόνιση πρέπει να συνοδεύεται με ευελιξία ώστε να διασφαλίζεται η ελεύθερη κυκλοφορία με την απαραίτητη ασφάλεια δικαίου. Τούτο προϋποθέτει ότι οι ομάδες μεγεθών θα καταστούν επαρκώς ευέλικτες ώστε να συνυπολογίσουν τις εξελίξεις της αγοράς και τις μεταβαλλόμενες ανάγκες (π.χ., με την εφαρμογή αυξητικής προσέγγισης). Είναι επίσης πιθανό να προσαρμοστεί η νομοθεσία στην τεχνική πρόοδο, με τη εφαρμογή της διαδικασίας που ακολουθεί η επιτροπή της Ευρωπαϊκής Επιτροπής.

1.3. Οι κοινοτικές σειρές για τη χωρητικότητα των περιεκτών που καλύπτονται από την κείμενη νομοθεσία πρέπει να διατηρηθούν.

2. Mετρολογικοι ελεγχοι για τη διασφαλιση τησ ακριβειασ των ποσοτικων δηλωσεων

Η ομάδα SLIM συνέστησε να εξεταστούν οι ακόλουθες ενέργειες, προκειμένου να βελτιωθεί η ποιότητα της ισχύουσας νομοθεσίας.

2.1. Απλούστευση της νομοθεσίας

Συνιστάται ο συνδυασμός των μετρολογικών ελέγχων που ορίζονται στις οδηγίες 75/106/ΕΟΚ και 76/211/ΕΟΚ σχετικά με την ένδειξη της ποσότητας των προσυσκευασμένων προϊόντων σε μία ενιαία νομοθετική πράξη.

Το μέσο σύστημα στο οποίο βασίζονται οι εν λόγω οδηγίες πρέπει να διατηρηθεί και οι ισχύουσες προαιρετικές διατάξεις πρέπει να καταστούν υποχρεωτικές (πλήρης εφαρμογή). Κάθε επανεξέταση της κείμενης νομοθεσίας πρέπει επίσης να συνυπολογίσει τις άλλες διατάξεις της κοινοτικής νομοθεσίας σχετικά με τις ποσοτικές ενδείξεις για τα προσυσκευασμένα προϊόντα και να εξετάσει τη δυνατότητα ενσωμάτωσης των σχετικών απαιτήσεων σε μία ενιαία οδηγία. Η προοπτική της πλήρους εφαρμογής καθιστά εφικτή την αξιολόγηση των πλεονεκτημάτων που συνεπάγεται η διατήρηση του σήματος "e".

2.2. Προσαρμογή του πεδίου εφαρμογής των οδηγιών και των μετρολογικών ελέγχων

Η ισχύουσα νομοθεσία σχετικά με την ένδειξη των ποσοτήτων για τα προσυσκευασμένα προϊόντα πρέπει να επεκταθεί για να συμπεριλάβει τις πρώτες συσκευασίες με ονομαστικές ποσότητες έως 25 κιλά/λίτρα, ώστε να συνυπολογιστούν οι σημερινές τάσεις της αγοράς, όπου ορισμένα καταναλωτικά προϊόντα (λάδι μαγειρικής, λιπάσματα, λαχανικά, κτλ.) είχαν ήδη υπερβεί το ισχύον όριο των 10 κιλών/λίτρων. Στο πλαίσιο αυτό, πρέπει να εξεταστεί το ζήτημα της προσαρμογής των μετρολογικών ελέγχων, π.χ., ο αριθμός των δειγμάτων που πρέπει να λαμβάνονται, οι στατιστικές μέθοδοι, κτλ.

2.3. Καθαρό στραγγισμένο βάρος

Οι ισχύουσες διατάξεις για τους μετρολογικούς ελέγχους πρέπει να επεκταθούν ώστε να συμπεριλάβουν το καθαρό στραγγισμένο βάρος. Τούτο απαιτεί κοινό ορισμό για το μέγιστο ανεκτό σφάλμα, καθώς και κοινή κοινοτική μέθοδο για τον καθορισμό του στραγγισμένου βάρους. Για το σκοπό αυτό, μπορεί να ληφθεί υπόψη το σχετικό έργο (για το συγκεκριμένο ζήτημα).

2.4. Ορισμοί

Η αναθεώρηση της νομοθεσίας παρέχει την ευκαιρία να διευκρινιστούν οι ορισμοί και οι έννοιες που δημιουργούν ερμηνευτικά προβλήματα και, ως εκ τούτου, να διασφαλιστεί μεγαλύτερη συνέπεια όσον αφορά την κοινοτική νομοθεσία (π.χ., ορισμός του καθαρού βάρους, συνέπεια προς την οδηγία 94/62/ΕΚ σχετικά με τη συσκευασία). Το σχετικό έργο που διενεργήθηκε σε διεθνές επίπεδο (OML και WELMEC) μπορεί να χρησιμεύσει.